Document ID: 31991L0155

ΟΔΗΓΙΑ ΤΗΣ ΕΠΙΤΡΟΠΗΣ της 5ης Μαρτίου 1991 περί προσδιορισμού και καθορισμού των λεπτομερών κανόνων για το σύστημα ειδικής πληροφόρησης σχετικά με τα επικίνδυνα παρασκευάσματα κατ' εφαρμογή του άρθρου 10 της οδηγίας 88/379/ΕΟΚ του Συμβουλίου ( 91/155/ΕΟΚ )
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 88/379/ΕΟΚ του Συμβουλίου της 7ης Ιουνίου 1988 για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, τη συσκευασία και την επισήμανση των επικίνδυνων παρασκευασμάτων ( 1), όπως τροποποιήθηκε τελευταία από την οδηγία 90/492/ΕΟΚ της Επιτροπής ( 2 ), και ιδίως το άρθρο 10 παράγραφος 2,
Εκτιμώντας:
ότι η επισήμανση που προβλέπεται από την οδηγία 88/379/ΕΟΚ αποτελεί τη βασική πληροφόρηση για τους χρήστες επικίνδυνων παρασκευασμάτων, παρέχοντας σ' αυτούς σαφή και συνοπτική εικόνα των ενδεχόμενων κινδύνων που συνεπάγονται ορισμένα από αυτά και ότι η επισήμανση αυτή πρέπει να συμπληρωθεί από λεπτομερέστερο σύστημα πληροφόρησης για τους επαγγελματίες χρήστες -
ότι το άρθρο 10 της οδηγίας 88/379/ΕΟΚ προβλέπει την εφαρμογή συστήματος πληροφόρησης υπό μορφή δελτίου δεδομένων ασφάλειας για τα επικίνδυνα παρασκευάσματα και διευκρινίζει επίσης ότι η πληροφόρηση αυτή απευθύνεται κατά κύριο λόγο στους επαγγελματίες χρήστες και πρέπει να τους παρέχει τη δυνατότητα να λαμβάνουν τα απαραίτητα μέτρα για την προστασία της υγείας και της ασφάλειας στον τόπο εργασίας -
ότι η οδηγία 88/379/ΕΟΚ και η οδηγία 67/548/ΕΟΚ του Συμβουλίου της 27ης Ιουνίου 1967 σχετικά με την προσέγγιση των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικίνδυνων ουσιών ( 3 ), όπως τροποποιήθηκε τελευταία από την οδηγία 90 /517/ΕΟΚ ( 4 ), συνδέονται στενά μεταξύ τους και ότι, κατά συνέπεια, είναι ιδιαιτέρως επιθυμητό να δημιουργηθεί για τα δελτία δεδομένων ασφαλείας δομή που να εφαρμόζεται τόσο για τις επικίνδυνες ουσίες όσο και για τα επικίνδυνα παρασκευάσματα - ότι για τις επικίνδυνες ουσίες οι εφαρμοστέες διατάξεις πρόκειται να καθοριστούν μεταγενέστερα -
ότι έχει ζητηθεί η γνώμη της συμβουλευτικής επιτροπής για την ασφάλεια, την υγιεινή και την προστασία της υγείας στον τοπο εργασίας, η οποία έχει συσταθεί από την οδηγία 74/325/ΕΟΚ του Συμβουλίου ( 5 ), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας -
ότι τα μέτρα που προβλέπονται από την παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποβλέπουν στην εξάλειψη των τεχνικών εμποδίων στις συναλλαγές στον τομέα των επικινδύνων ουσιών και παρασκευασμάτων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ : Άρθρο 1
1 . Ο υπεύθυνος για τη διάθεση στην αγορά επικίνδυνης ουσίας ή επικίνδυνου παρασκευάσματος, ο οποίος είναι εγκατεστημένος στην Κοινότητα, είτε είναι ο παρασκευαστής, είτε ο εισαγωγέας είτε ο διανομέας του σχετικού προϊόντος παρέχει στον αποδέκτη, που είναι επαγγελματίας χρήστης, της ουσίας ή του παρασκευάσματος, δελτίο δεδομένων ασφαλείας το οποίο περιέχει τις πληροφορίες που αναφέρονται στο άρθρο 3 .
2 . Οι πληροφορίες παρέχονται δωρεάν το αργότερο κατά την πρώτη παράδοση της ουσίας ή του παρασκευάσματος και, στη συνέχεια, μετά από κάθε αναθεώρηση που δικαιολογείται βάσει σημαντικών νέων στοιχείων σχετικών με την ασφάλεια και την προστασία της υγείας και το περιβάλλον .
Η νέα έκδοση χρονολογημένη και χαρακτηρισμένη ως "Αναθεώρηση . . . ( ημερομηνία)", διατίθεται δωρεάν σε όλους τους προηγούμενους αποδέκτες που έλαβαν την ουσία ή το παρασκεύασμα κατά τους προηγούμενους δώδεκα μήνες .
3 . Το δελτίο δεδομένων ασφαλείας δεν είναι αναγκαίο να προσκομίζεται όταν οι επικίνδυνες ουσίες ή παρασκευάσματα που προσφέρονται ή πωλούνται στο ευρύ κοινό συνοδεύονται από αρκετές πληροφορίες ώστε να μπορούν οι χρήστες να λαμβάνουν τα αναγκαία μέτρα όσον αφορά την προστασία της υγείας και την ασφάλεια . Ωστόσο, το δελτίο δεδομένων ασφαλείας πρέπει να προσκομίζεται όταν ζητηθεί από τον επαγγελματία χρήστη . Άρθρο 2
Τα κράτη μέλη μπορούν να εξαρτούν τη διάθεση των επικίνδυνων ουσιών ή παρασκευασμάτων στην αγορά στο έδαφός τους, από τη χρήση της ή των επισήμων γλωσσών για τη σύνταξη του δελτίου δεδομένων ασφαλείας που αναφέρεται στο άρθρο 1 . Άρθρο 3
1 . Το δελτίο δεδομένων ασφαλείας που αναφέρεται στο άρθρο 1 πρέπει να περιέχει υποχρεωτικά τις ακόλουθες ενδείξεις :
1 . Στοιχεία ουσίας/παρασκευάσματος και της επιχείρησης/εταιρείας
2 . Σύσταση/στοιχεία για τα συστατικά
3 . Προσδιορισμός των κινδύνων
4 . Πρώτες βοήθειες
5 . Μέτρα για την καταπολέμηση της πυρκαγιάς
6 . Μέτρα για την αντιμετώπιση τυχαίας έκλυσης
7 . Χειρισμός και αποθήκευση
8 . Έλεγχος της έκθεσης στο προϊόν/ατομική προστασία
9 . Φυσικές και χημικές ιδιότητες
10 . Σταθερότητα και δραστικότητα
11 . Τοξικολογικά στοιχεία
12 . Οικολογικά στοιχεία
13 . Εξάλειψη ουσίας/παρασκευάσματος
14 . Στοιχεία σχετικά με τη μεταφορά
15 . Στοιχεία σχετικά με τις κανονιστικές διατάξεις
16 . Άλλα στοιχεία .
Την ευθύνη για τα στοιχεία που περιλαβάνονται στις ενδείξεις αυτές φέρει ο υπεύθυνος για τη διάθεση της ουσίας ή του παρασκευάσματος στην αγορά . Οι εν λόγω ενδείξεις συντάσσονται σύμφωνα με τις επεξηγηματικές σημειώσεις του παραρτήματος . Το δελτίο δεδομένων ασφαλείας πρέπει να χρονολογείται . Άρθρο 4
Για τις επικίνδυνες ουσίες, οι διατάξεις εφαρμογής της παρούσας οδηγίας πρόκειται να καθοριστούν σε μεταγενέστερο χρόνο . Άρθρο 5
1 . Τα κράτη μέλη θεσπίζουν και δημοσιεύουν τις διατάξεις που είναι αναγκαίες για να συμμορφωθούν με την παρούσα οδηγία το αργότερο στις 30 Μαΐου 1991 . Ενημερώνουν αμέσως την Επιτροπή σχετικά .
2 . Εφαρμόζουν τις εν λόγω διατάξεις από τις 8 Ιουνίου 1991 .
Κατά παρέκκλιση, τα συστήματα πληροφόρησης τύπου δελτίου δεδομένων ασφαλείας που ισχύουν σε ορισμένα κράτη μέλη μπορούν να χρησιμοποιούνται μέχρι τις 30 Ιουνίου 1993 .
3 . Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους . Ο τρόπος της παραπομπής αποφασίζεται από τα κράτη μέλη . Άρθρο 6
Η παρούσα οδηγία απευθύνεται στα κράτη μέλη . Βρυξέλλες, 5 Μαρτίου 1991 .

Labels: 0
3
20
11